tidselolie
Tidselolie er en spiseolie fremstillet af frø fra den nøjsomme tidselart Carthamus tinctorious, der dyrkes i regnfattige områder i Indien, Nordafrika og USA. Kernerne er på størrelse med solsikkekerner og indeholder omkring 30% olie, der udvindes ved presning eller ekstraktion.
Tidselolie indeholder næsten 80% af omega-6 fedtsyren linolsyre, men kun spor af omega-3 fedtsyren linolensyre. Tidselolie har en mild smag og anvendes især til marinade og salatdressing. Tidselolie er for umættet til anvendelse til stegning.
Tidselplanten dyrkes også i en forædlet udgave med højere indhold af omega-9 fedtsyren oliesyre, som bedre tåler opvarmning.